b'\n_START_ARTICLE_\nGerry Peyton\n_START_SECTION_\nKlubbkarriere\n_START_PARAGRAPH_\nPeyton begynte sin profesjonelle fotballkarriere hos Burnley FC i 1975, hvor han fikk 30 seriekamper fordelt over to sesonger. I desember 1976 ble han solgt til Fulham FC p\xc3\xa5 en overgangssum verdt \xc2\xa335 000 som erstatning for en langtidsskadet Peter Mellor. Hos Fulham etablerte han seg raskt p\xc3\xa5 f\xc3\xb8rstelaget, spilte over 340 seriekamper fordelt p\xc3\xa5 ni sesonger, og fikk sin landslagsdebut for Irland i samme periode. P\xc3\xa5 h\xc3\xb8sten 1983 ble han l\xc3\xa5nt ut til Southend United FC, hvor han fikk tildelt ti seriekamper._NEWLINE_I 1986 gikk Peyton p\xc3\xa5 en fri overgang til AFC Bournemouth, som da var under ledelse av Harry Redknapp. Her ble han en av klubbens viktigste f\xc3\xb8rstelagsspillere og spilte over 200 seriekamper over fem sesonger. I 1991 ble han solgt til Everton FC for \xc2\xa380 000, hvor han i realiteten var backup for den walisiske landslagsspilleren Neville Southall. Over de neste to \xc3\xa5rene ble Peyton l\xc3\xa5nt ut til klubbene Bolton Wanderers FC, Norwich City FC, Brentford FC og Chelsea FC, hvor han med unntak av Brentford-oppholdet, fikk lite spilletid._NEWLINE_I 1993/1994-sesongen meldte han overgang til West Ham United FC, hvor han ble tiltenkt rollen som backup for klubbens sisteskanse Ludek Miklosko, men han fikk ingen seriekamper og la deretter opp som aktiv fotballspiller ved sesongslutt.\n_START_SECTION_\nInternasjonal karriere\n_START_PARAGRAPH_\nP\xc3\xa5 grunnlag av sine irske foreldre fikk Peyton sin landslagsdebut for det irske herrelandslaget i 1977 mot Spania. Han ble siden tatt ut i troppen til EM i fotball 1988 av landslagstrener Jack Charlton, men var i realiteten backup for Packie Bonner og fikk ikke spille noen av Irlands tre gruppespillkamper. Han ble deretter tatt ut i troppen til VM i fotball 1990, men fikk heller ikke der spille noen av Irlands gruppespillkamper. Totalt fikk Peyton 33 landskamper for Irland.\n_START_SECTION_\nTrenerkarriere\n_START_PARAGRAPH_\nEtter at Peyton la opp som fotballspiller ble han m\xc3\xa5lvaktstrener, f\xc3\xb8rst for klubbene Jubilo Iwata og Vissel Kobe i Japan, deretter hos den svenske klubben AIK. I Vissel Kobe arbeidet han under engelskmannen Stuart Baxter, og dette samarbeidet ble siden videref\xc3\xb8rt i AIK. Rundt 2000-tallet returnerte han til England, hvor han ble ansatt som m\xc3\xa5lvaktstrener for sin tidligere klubb Fulham. I juli 2003 ble han ansatt hos naborivalen Arsenal FC under Ars\xc3\xa8ne Wenger.'